Document ID: 31987R2275

*****
ΚΑΝΟΝΙΣΜΟΣ (ΕΟΚ) αριθ. 2275/87 ΤΟΥ ΣΥΜΒΟΥΛΙΟΥ
της 23ης Ιουλίου 1987
για την τροποποίηση, όσον αφορά τις προληπτικές αποσύρσεις των μήλων και των αχλαδιών, του κανονισμού (ΕΟΚ) αριθ. 1035/72 περί κοινής οργανώσεως της αγοράς στον τομέα των οπωροκηπευτικών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Κοινωνικής και Οικονομικής Επιτροπής (3),
Εκτιμώντας:
ότι το άρθρο 15α του κανονισμού (ΕΟΚ) αριθ. 1035/72 (4), όπως τροποποιήθηκε τελευταία από κανονισμό (ΕΟΚ) αριθ. 1351/86 (5), προβλέπει ότι μπορούν να επιτραπούν προληπτικές αποσύρσεις για τα μήλα και τα αχλάδια όταν από την κατάσταση της αγοράς, και κυρίως από τον όγκο της παραγωγής και το επίπεδο των τιμών, υπάρχει φόβος πτώσεως των τιμών στην αγορά· ότι ο μηχανισμός αυτός καθιερώθηκε για μια προσωρινή περίοδο που λήγει στις 30 Ιουνίου 1987·
ότι η πείρα που αποκτήθηκε κατά τη διάρκεια οκτώ περιόδων εμπορίας απέδειξε ότι το σύστημα των προληπτικών αποσύρσεων μπόρεσε να ανταποκριθεί πλήρως στο ρόλο που του καθορίστηκε, αποφεύγοντας συγχρόνως την πίεση από τις πλεονασματικές ποσότητες στην αγορά κατά τη διάρκεια των περιόδων εμπορίας και τη σοβαρή αλλοίωση της αγοράς· ότι, ωστόσο, ο μηχανισμός αυτός δεν αποτέλεσε μια παρότρυνση για διαρθρωτική υπερπαραγωγή μήλων · ότι, εφεξής, το καθεστώς αυτό που καθορίστηκε από τον κανονισμό (ΕΟΚ) αριθ. 325/79 (6) και παρατάθηκε από τον κανονισμό (ΕΟΚ) αριθ. 1738/82 (7) πρέπει να συνεχιστεί χωρίς χρονικούς περιορισμούς· ότι η δυνατότητα χρησιμοποιήσεως του καθεστώτος αυτού πρέπει να συνεχιστεί επίσης για τα αχλάδια, έστω και αν δεν υπήρξε λόγος να γίνει προσφυγή σ' αυτό στο παρελθόν,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στην παράγραφο 3 του άρθρου 15α του κανονισμού (ΕΟΚ) αριθ. 1035/72, η ημερομηνία «30 Ιουνίου 1987» αντικαθίσταται από την ημερομηνία «30 Ιουνίου 1990».
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουλίου 1987.

Labels: 3
17